(1846) Nu siet jonfrouwe , na dat staet Soe hebbic ghepeinst enen raet , Ende dat moetic emmer doen ; Inne kere niet weder in Arragoen , Wat dat miins daer af gesciet , Daer men mi met oegen siet .Nu verstaet mi dat ghi doet : Ic ga al dit wout te voet Ten riddre wert sekerlike , Nu begadet heymelike ; Siet hier miin cappe ende miin paert , Ende riidt te desen watre waert Daer dbort es afheldich sere , Ende leidet tpaert soe met kere Dat ghiit hurt int water neder , Dan roupt die mayseniede weder , Mine cappe legt op tpaert , segt hem Dat ic int water ghevallen ben Met paerden ende met cappen te male , Dan selen si wenen wale Jonfrouwe , dat ic verdroncken si .Dore gode soe biddic dat ghi mi In dese dinc wilt getrouwe wesen .